b'\n_START_ARTICLE_\nLytiniai santykiai\n_START_PARAGRAPH_\nLytiniai santykiai\xc2\xa0\xe2\x80\x93 psichini\xc5\xb3 ir fiziologini\xc5\xb3 reakcij\xc5\xb3, i\xc5\xa1gyvenim\xc5\xb3 ir poelgi\xc5\xb3, susijusi\xc5\xb3 su lytinio potraukio pasirei\xc5\xa1kimu ir patenkinimu, visuma. Tai yra neatskiriama lytinio gyvenimo dalis. Siaur\xc4\x85ja prasme\xc2\xa0\xe2\x80\x93 sueitis._NEWLINE_Nors labiausiai paplitusi lytini\xc5\xb3 santyki\xc5\xb3 forma yra sueitis, ta\xc4\x8diau yra ir daugiau sekso form\xc5\xb3: masturbacija, meil\xc4\x97s \xc5\xbeaismas, petingas, oralinis seksas, analinis seksas, fistingas ir kt._NEWLINE_Mokslas, tyrin\xc4\x97jantis lytinius santykius ir su juo susijusius rei\xc5\xa1kinius, vadinamas seksologija.\n_START_SECTION_\nIstorija\n_START_PARAGRAPH_\n\xc5\xbdmoni\xc5\xb3 visuomen\xc4\x97 jau nuo sen\xc5\xb3j\xc5\xb3 civilizacij\xc5\xb3 laik\xc5\xb3 \xc5\xbeinojo \xc4\xafvairias lytinio gyvenimo formas, reguliavo sekso i\xc5\xa1rai\xc5\xa1k\xc4\x85 ir priimtinum\xc4\x85 visuomen\xc4\x97je. Kai kurios formos b\xc5\xabdavo smerkiamos ar baud\xc5\xbeiamos. Viduram\xc5\xbeiais lytiniai santykiai vertinti dvejopai: krik\xc5\xa1\xc4\x8dionyb\xc4\x97 lytinius santykius laik\xc4\x97 nuod\xc4\x97me, amoraliu veiksmu (i\xc5\xa1skyrus seks\xc4\x85 giminei prat\xc4\x99sti), nors buitin\xc4\x97je plotm\xc4\x97je tai buvo toleruojama. Renesanso metu humanistai \xe2\x80\x9ereabilitavo\xe2\x80\x9c \xc5\xbemogaus teis\xc4\x99 \xc4\xaf k\xc5\xabni\xc5\xa1k\xc4\x85 pasitenkinim\xc4\x85. XIX a. puritoni\xc5\xa1ka moral\xc4\x97 v\xc4\x97l buvo suk\xc5\xabrus\xc4\xaf antiseksuali\xc5\xb3 nuostat\xc5\xb3 sistem\xc4\x85. XX a. paplito racionalus po\xc5\xbei\xc5\xabris \xc4\xaf seks\xc4\x85 kaip \xc4\xaf kasdienio gyvenimo dal\xc4\xaf\xc2\xa0\xe2\x80\x93 tai liberalizavo lytin\xc4\x99 moral\xc4\x99, atsirado sekso pramon\xc4\x97s sektorius (komercin\xc4\x97 pornografija, sekso scenos filmuose ir reklamoje, sekso preki\xc5\xb3 parduotuv\xc4\x97s ir kt.), paankst\xc4\x97jo pirm\xc5\xb3j\xc5\xb3 lytini\xc5\xb3 santyki\xc5\xb3 am\xc5\xbeius ir pan.\n_START_SECTION_\nLytini\xc5\xb3 santyki\xc5\xb3 reguliarumas\n_START_PARAGRAPH_\nLytiniai santykiai, praktikuojamas ma\xc5\xbedaug po 2-3 kartus per savait\xc4\x99, dar vadinamas reguliariuoju seksu. Did\xc5\xbeiajai daliai por\xc5\xb3 tai yra optimalus sekso da\xc5\xbenis\xc2\xa0\xe2\x80\x93 manoma, kad daugiausia d\xc4\x97l vyro fiziologijos, kadangi funkcin\xc4\xaf optimum\xc4\x85 vyro lytin\xc4\x97 sistema pasiekia ma\xc5\xbedaug per dvi-tris paras nuo paskutin\xc4\x97s ejakuliacijos._NEWLINE_Da\xc5\xbeniausia reguliaraus sekso kli\xc5\xabtis\xc2\xa0\xe2\x80\x93 nuolatinio lytinio partnerio nebuvimas arba partnerio i\xc5\xa1vykimas toli ir ilgesniam laikotarpiui. Be to, sekso reguliarumas i\xc5\xa1 dalies priklauso ir nuo lytinio aktyvumo._NEWLINE_Sekso reguliarum\xc4\x85 lemia am\xc5\xbeius ir vedybinio gyvenimo trukm\xc4\x97. Pasteb\xc4\x97ta, kad iki 30\xc2\xa0m. mylimasi apie 3 kartus per savait\xc4\x99, iki 45\xc2\xa0m. am\xc5\xbeiaus\xc2\xa0\xe2\x80\x93 dukart, v\xc4\x97liau\xc2\xa0\xe2\x80\x93 apie kart\xc4\x85 per savait\xc4\x99 ir re\xc4\x8diau. Daugiausiai santykiaujama per pirmuosius dvejus poros lytinio gyvenimo metus arba iki gimdymo. Nepaisant reguliarumo norm\xc5\xb3, kiekviena pora sekso reguliarum\xc4\x85 nustato individualiai, pagal savo poreikius, ir tai gali \xc5\xbeymiai skirtis nuo kit\xc5\xb3 por\xc5\xb3.'